„Magyarok muzsikája”

Szerencsés zenekarnak mondhatom magunkat, mert olyan hangszereket

tudunk megszólaltatni, ami más együttesben nincs így

elosztva. Mi már az elején, amikor kialakult a hegedű, kontra, bőgő

trió, tudatosan választottunk a hangszerek közül. Pali kezdett tekerőzni,

gardonozni, dobolni, én dudálni, kobzázni. Így a tekerő és a

duda tudott együtt játszani, és a moldvai, somogyi, dél-alföldi, gyimesi,

erdélyi dialektusokat eredeti formában tudtuk előadni.

Pali megalakította a Magyar Tekerőzenekart, én benne voltam

a Csoóri Sanyi által alapított Magyar Dudazenekarban. Nagy örömünkre

ott voltunk a Béres János alapította Óbudai Népzenei Iskolában

is. Ezek nagy tettek voltak akkor, amelyek megalapozták,

hogy ma tantervük lehet a népi hangszereknek. Most már népzenei

tanszék is van a Liszt Ferenc Zeneművészeti Egyetemen, és sorra

jönnek ki a tehetségesnél tehetségesebb zenészek. Az oktatásban

az igazgatónak csak fel kell ütnie a tantervek listáját, és ha akarja,

indíthatja a népzenei képzést. Azért azt el kell mondjam, hogy azokat

az embereket, akik az úttörő munkát elvégezték, jelenleg mellőzik.

Bár az utóbbi időben Kossuth-díjjal jutalmazták többüket, vagy

kimagasló elismerést kaptak, de mégiscsak otthon ülnek, és nem

kíváncsi senki a tapasztalatukra, tudásukra.

Tudom, hogy a fiatalokra kell koncentrálni, hiszen ők viszik tovább

a stafétabotot, de ahogy egy öreg cigányember mondta nekem: „Jó

az öreg a háznál!”.

„Magyarok muzsikája” címmel indítottunk egy ismeretterjesztő

előadássorozatot, ahol a magyar nyelvterületet öleltük át, muzsikával,

tánccal. Jártuk az országot, sok-sok kis iskolában, gimnáziumban

megfordultunk, és továbbra is az a véleményem, hogy Bartók

és Kodály országában félelmetes, hogy mennyire nem ismerik a

magyar népzenét. Egy-két TV-műsor népszerűsíti, az is csak időszakosan,

aztán kipipálhatják ezt a kulturális küldetést, és megy minden

a régi kerékvágásban.

Néha, ha valaki felkel hajnali négy órakor, akkor hallgathat egy

kis népzenét. Játszanak a mostani együttesektől is, de régi, eredeti

anyagot csak nagyon elvétve. Pedig tudjuk, hogy ebben világnagyhatalom

vagyunk – hála a sok népzenegyűjtőnek, Vikár Bélának,

Kodály Zoltánnak, Bartók Bélának, Lajtha Lászlónak, Domokos Pál

Péternek, Kallós Zoltánnak és sokan másoknak –, és ha nem ápoljuk

ezt az örökséget, nem lesz, amibe kapaszkodjunk, és akkor gyökér

nélkül kidől a legerősebb fa is!